Lukuaika noin 8 min

Kauppalehti testasi uuden ajan sähköperämoottorin. Epropulsion Spirit -moottorin ja soutuveneen yhdistelmä osoittautui vähintäänkin bensamoottorin veroiseksi ja kesämökin erinomaiseksi kauppakassiksi.

Suomalaisilla vesillä suhautetaan yhä useammin sähkömoottorin voimalla.

Alan kattojärjestön Finnboatin viimeisimmän tilaston mukaan sähköperämoottorien myynti Suomessa on tuplaantunut vuodessa.

”Veneiden sähkömoottorit viedään käsistä. Meillä myynti on noin 50 prosentin kasvussa edellisvuoteen verrattuna. Vastaava trendi on nähtävissä monessa maassa, joten tehtailla on ollut vaikeuksia toimittaa riittävästi koneita lyhyeen sesonkiin. Myymme suurimman osan moottoreista loppuun keväällä tai viimeistään juhannukseen mennessä”, sähköperämoottoreita maahantuova Heikki Rehakka kertoo.

Finnboatin toimitusjohtaja Jarkko Pajusalo säestää, että vaikka vesillä bensamoottorit pitävät edelleen valtaa, murros on alkanut.

”Sähkömoottorien kehitys on ollut valtavan nopeaa ja sen kautta ovat käyttökohteet laajentuneet. Yleisimmin niitä näkee mökkijärvellä ja erityisesti kalastuksessa, mutta jatkossa yhä enemmän myös esimerkiksi yhteysvenekäytössä”, Pajusalo sanoo.

Pajusalon mukaan uusien perämoottorien myyntiluvut Suomessa vaihtelevat voimakkaasti, mutta niitä myydään noin 15 000 vuodessa. Näistä jo kolmannes toimii sähköllä.

”Nyt vielä lähes jokaisessa veneessä on myös bensamoottori eli sähköinen vaihtoehto hankitaan useimmiten kakkosmoottoriksi, mutta trendi on aivan selvä. Pienvenekokoluokassa sähkömoottorit ovat alkaneet korvata bensakoneita.”

Sähköperämoottoreiden markkinajohtaja Torqeedon 9800 euroa maksavan uutuusmallin 10KW teho on vastaava kuin 20 hevosvoiman bensamoottorilla, joka alkaa jo riittää korvaamaan perinteisen moottorin hieman isompaankin veneeseen.

”Moottoreita vertaillessa pitää muistaa, etteivät teholuvut ole suoraan verrannollisia, sillä sähkömoottorissa vääntö on aina sataprosenttinen heti alusta lähtien”, Pajusalo mainitsee.

Suunta järviltä kohti saaristoa

Rehakka uskoo uuden teknologian syrjäyttävän fossiilista polttoainetta käyttävät moottorit samassa tahdissa sähköautojen kanssa.

”Se tapahtuu nopeammin kuin uskommekaan, antaisin 5-10 vuotta”, Rehakka arvioi.

Autoista tutut hybridimallit puolestaan ovat vielä kokeiluasteella ja kaupallisia menestyksiä saadaan vielä odottaa.

Sähkömoottorit ovat lähteneet yleistymään ensin Järvi-Suomessa.

”Merellä on yleensä vaativammat olosuhteet ja siksi isommat veneet ja konetehot. Toisaalta isojen matkaveneiden jollissa sähkömoottori on jo nyt toimiva ratkaisu ja niitä taas on enemmän merialueilla”, Pajusalo arvioi.

Yhdeksän kymmenestä myydystä sähkömoottorista on teholtaan pieni, vahvistaa Rehakka.

”Saaristoon menee isompia sähkömoottoreita. Siellä ovat tankkauspaikat entistä harvemmassa ja asiakkaat ovat kyllästyneet bensakanisterien kantoon. Jos omassa rannassa on sähkö, siinä saa ladattua veneen moottorin, eikä tarvitse lähteä bensanhakureissuun.”

Kuinka pitkälle pääsee?

Sähkömoottorien kehitys on ollut niin nopeaa, että suomalaisten kokemukset veneiden sähkömoottoreista ovat päässeet vanhenemaan. Ne perustuvat Rehakan mukaan yleensä uisteluun vanhalla autokäytöstä hylätyllä akulla.

”Käyttöajat olivat ennen erittäin lyhyitä. Monelle muodostui käsitys, että sähkömoottorilla palataan aina soutaen kotiin.”

Asiakkaiden ensimmäinen kysymys on aina, kuinka pitkälle akullisella pääsee.

”Vastaus on koneesta riippuen täysillä 1-2 tuntia, kruisailuvauhtia 2-4 tuntia ja uistelua 6-10 tuntia. Hämmästys on suuri. Monella on täysin väärä käsitys kestosta”, Rehakka toteaa.

Seuraavaksi Rehakan asiakkaat yleensä ihmettelevät uuden ajan litium-akun keveyttä, joka jää alle 10 kiloon.

Sähköperämoottorien alkutaipaleella vaivasi myös moottorin vaihteistosta johtuva viheltävä ikävä ääni. Uusimmat suoravetoiset moottorit ovat Rehakan mukaan täysin äänettömiä. Niissä ei ole kuluvia osia eli hiiliharjoja, joka tekee niistä sähkömoottorin osalta huoltovapaita.

Suomi kuuluu aktiivisen mökkikulttuurin ja runsaan venemäärän johdosta sähköisten venemoottorien kehityksen ja valmistuksen edelläkävijöiden joukkoon. Maailmalla Saksassa ja Sveitsissä on kehitetty nopeita ja kalliita sähköveneitä esimerkiksi Bodenjärvelle.

Kalastajat tärkein käyttäjäryhmä

Sähkömoottoreita suositaan erityisesti kalastuskäytössä niin Suomessa, USA:ssa kuin Australiassa. Vaativimmille on saatavilla korkean teknologian Minn Kota -ja Haswing -moottoreita, joihin on integroitu GPS. Sen avulla voi uistella haluamassaan suunnassa ja pysyä vaikka paikallaan koordinaattien mukaisessa sijainnissa.

”Sähkömoottorien uusin käyttäjäryhmä ovat kalastusoppaat, jotka kulkevat pikkujärvillä pienemmissä veneissä”, Rehakka kertoo.

Erikoisin sähköllä liikkuva viritys, johon Rehakka on törmännyt vesillä, ovat niin kutsutut aurinkoveneet.

”Niissä on iso määrä aurinkokennoja ja lataus hoituu pelkästään kennoilla. Ensin niitä rakennettiin harrastemielessä, mutta kaupallistakin valmistusta alkaa olla.”

Kesämökille Rehakka suosittelee 1700 euroa maksavaa Epropulsion Spirit 1.0 -sähkömoottoria parhaana markkinoilla tällä hetkellä olevana laitteena. Se sopii pienveneisiin, purjeveneiden apumoottoriksi ja jollan koneeksi.

”Spirit on lähimpään kilpailijaansa nähden edullinen ja edistyksellinen, muotoilultaan kaunis, siinä on integoitu akku, liukuva tehonsäätösysteemi ja se on kokoisekseen mukavan hiljainen.”

TESTI

Sähkövene hiipi mökkijärvellä

Uuden ajan sähköperämoottoria ei enää joudu soutamaan kotiin.

Kauppalehti testasi heinäkuussa Näsijärvellä kiinalaista Epropulsion Spirit 1.0 moottoria, joka vastaa neliheppaista bensamoottoria. Moottori kiinnitettiin perinteisen Terhi Saiman -soutuveneen perään.

Ulkoisesti akku on integroitu moottoriin eli se näyttää hyvin samanlaiselta kuin perinteinen venemoottori.

Moottorirunko kiinnittyy helposti veneen peräpeiliin kahden kiinnityspuristimen kahvoja kiertämällä. Akun kyljissä on pystysuunnassa kiskot, joita pitkin se loksautetaan paikalleen. Lopuksi liitetään virtajohto ja kiristetään se paikalleen.

Moottori käynnistyy vasta, kun magneettiavain laitetaan sille tarkoitettuun koloon kahvan päälle. Spirit kiihtyy rivakasti ison ja hyvin vetävän potkurin voimalla.

Ajossa moottori osoittautui helppokäyttöiseksi. Nopeutta säädetään kiertämällä kaasukahvaa myötäpäivää eteenpäin mennessä ja vene peruuttaa, kun kahvaa kiertää vastapäivään.

Akun varausta voi seurata selkeässä diginäytössä. Arvio jäljellä olevasta käyttöajasta meneillään olevalla matkanopeudella piti hyvin paikkansa. Näytöstä pystyi selaamaan myös reaaliaikaista työntövoimaa ja akun jännitettä.

Hurina ei pilannut luontokokemusta

Viiden kilometrin matka suhahti sähkömoottorilla puolessa tunnissa, eikä luontokokemusta pilannut koneen hurina korvissa saati fossiilisen polttoaineen lorottaminen moottoriin.

Peilityynellä Terhi ylsi sähkövoimalla parhaimmillaan 14 kilometriä tunnissa -huipputahtiin. Normaali matkanopeus täydellä teholla oli noin yhdeksän kilometriä tunnissa. Täysillä ajaessa akku ehtyi tunnissa ja sen jälkeen sitä piti ladata viisi tuntia. Uisteluvauhdilla virtaa olisi piisannut koko päiväksi.

Kaasu pohjassa Terhi alkoi ajoittain hieman täristä, mutta kun tehoa laski hieman, niin meno tasaantui.

Yksin ajaessa savolaismallisen suippoperäisen veneen keula tahtoo nousta ylös. Jotkut venevalmistajat tarjovat kantosiipiä veneen perään, mutta Terhiin sellaista ei saa, jolloin moottorin jatkokahva on hyvä vaihtoehto.

Jatkokahva kiinni ohjaustankoon ja venettä pystyy ajamaan keskituhdolta käsin tai jopa seisomaan vankan Terhin pohjalla. Samalla parani painon jakautuminen ja sen myötä myös vauhti.

Rantautuessa moottori kallistetaan ylös vetämällä moottorin sivussa olevasta lukituskahvasta. Akun nappaa helposti mukaan: piuha irti, ote kahvasta ja rivakka nosto. Akku on vesitiivis ja kelluu, jos sattuu putoamaan veteen.

Ohjauskahva on taittuva, joka helpottaa koneen kantamista maissa ja myös vesillä sen voi lukita ylä- tai ala-asentoon ohjauskulmasta riippuen.

Mökkinaapurit ihmettelivät tulokasta

Spirit osoittautui parin viikon ajojen aikana luotettavaksi. Muutaman kerran näyttöön ilmaantui virhekoodi, mutta virran katkaisun jälkeen moottori käynnistyi moitteettomasti uudelleen.

Mökkinaapureissa moottori kiinnitti huomiota ja kiinnostusta. Mikä malli, kuinka pitkälle pääsee ja miten toimii?

Vastaava neljän hevosvoiman polttoainemoottori maksaa edullisimmillaan tuhannen euron luokkaa. Niin bensan kuin sähkön kulutus on suhteellista vauhtiin ja käyttömäärään, mutta jos lasketaan keskikäyttö puoli litraa tunnissa ja 20 käyttöpäivää kesässä, niin tunneista riippuen sähköinen 1700 euron Spirit maksaa itsensä takaisin muutamassa vuodessa.

Ohjekirjan mukaan moottorin anodi, rasvauspisteet ja potkuri sekä pinnit tulisi huoltaa 200 tunnin tai 12 kuukauden käytön jälkeen. Silti sähkömoottori tarvitsee huomattavasti vähemmän huoltoa kuin bensiinimoottori. Polttoaineen kanssa läträämiseltä säästyminen on iso ilo.

Talveksi akku ladataan täyteen ja säilytetään mielellään tilassa, jossa on plusasteita. Lyijyakun voi pitää kiinni ylläpitolaturissa talven yli, mutta litium-akku ei purkaudu eli sitä ei tarvitse ladata talvella.

Kauppalehti testasi lisäksi Spirit-moottorin oheistarvikkeena saatavaa 400 euron hintaista kannettavaa kokoontaitettavaa laturia, jonka voi ladata myös auton tupakansytyttimestä. Teoriassa sen tulisi ladata akku 10 tunnissa, mutta lataaminen vei optimaaliseen 45 asteen kulmaan ja aurinkoiseen paikkaan asetettuna viisi heinäkuista aurinkoista päivää.

Spirit-moottorin hinta ja tuotteen laatu ovat kohdallaan, moottori kulkee hienosti ja akku latautuu verkkovirrassa yön yli, mutta jos suunnittelee venereissunsa kannettavan laturin varaan, saattaa joutua soutamaan kotiin.

TESTITULOS:

Plussat ja miinukset Epropulsion Spirit 1.0

Plussat: todella hiljainen, kevyt ja helppokäyttöinen. Kulkee rivakkaa tahtia. Kaunis, jykevän oloinen ja hyvin muotoiltu. Huoltovapaa ja ympäristöystävällinen. Erinomainen hinta-laatusuhde.

Miinukset: Peruutus- sekä eteenpäin-vaihteen välillä ei ole selkeää porrasta. Virta- ja laturipiuhojen kiinnitys vaatii hieman pakertamista. Laturin suojatulppa ei tahdo pysyä paikallaan.

Rehakka Group

2010 perustettu sähköperämoottorien maahantuontiyritys. Valikoimassa on noin kymmenen eri käyttötarkoituksiin sopivaa Haswing-perämoottoria ja kolme Epropulsion-sähköperämoottoria. Suosituin moottori on Kippari-lehden testivoittaja 2017 Osapian 55 uistelijoille sekä mökkiläisille ja Cayman 55 GPS -keulakone heittokalastajille ja jigaajille.